題卧龍山觀音泉呈行可元章
作者：王十朋
朝代：宋

paragraphs: 去歲游廬山，社中觀白蓮。
不飲遠公酒，聊酌聰明泉。
肩輿過武昌，乘興西山巔。
巖乳飲菩薩，詩篇誦蘇仙。
夔州苦無井，癭俗殊可憐。
竹筩喉不乾，可浣不可煎。
日汲卧龍水，屢頼擔夫肩。
所取都幾斛，深慚未投錢。
前日招提游，入耳聲涓涓。
泓澄可照膽，草木皆光妍。
却疑南陽人，蟠蟄清泠淵。
慘淡會風雲，滂沱霖普天。
源如少陵詞，清入光芒篇。
餘波漲瞿唐，洶湧吞百川。
何人著水經，漏此不及編。
道人出新茗，林間手新研。
共以夷齊心，來結觀音緣。
至今清夜夢，猶到幽亭邊。
交游况離索，回首成悽然。
何時鹿呦呦，重訪山中禪。